На основу члана 42. Закона о заштити ваздуха („Службени гласник РС”, бр. 36/09, 10/13 и 26/21-др. закон) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О ГРАНИЧНИМ ВРЕДНОСТИМА ЕМИСИЈА ЗАГАЂУЈУЋИХ МАТЕРИЈА У ВАЗДУХ ИЗ ПОСТРОЈЕЊА ЗА САГОРЕВАЊЕ

Члан 1.

У Уредби о граничним вредностима емисија загађујућих материја у ваздух из постројења за сагоревање („Службени гласник РСˮ, број 6/16), у члану 3. став 2. тачка 1), после речи: „грејањеˮ запета и речи: „сушење или неки други начин обраде предмета или материјала (на пример пећи за поновно загревање или пећи за термичку обраду)ˮ, бришу се.

Члан 2.

У члану 4. став 9. мења се и гласи:

„Мерења у току пробног рада и појединачна мерења емисија загађујућих материја врше се и на малим постројењима за сагоревање топлотне снаге мање или једнаке 8 kWth, која користе течна и гасовита горива, односно топлотне снаге мање или једнаке 50 kWth за постројења која користе чврста горива.ˮ

Члан 3.

У члану 31. став 1. мења се и гласи:

„Извештај о годишњем билансу емисија загађујућих материја у ваздух из постројења за сагоревање оператер доставља Агенцији као електронски документ, уносом података у информациони систем Националног регистра извора загађивања, у складу са прописима којима се уређује електронски документ, електронска идентификација и услуге од поверења у електронском пословању, односно органу надлежном за послове заштите животне средине уносом података у информациони систем локалног регистра извора загађивања, у табели датој у Прилогу 5. - Извештај о годишњем билансу емисија, који је одштампан уз ову уредбу и чини њен саставни део.”

После става 1. додају се нови ст. 2. и 3, који гласе:

„Правно лице или предузетник који у години за коју се подаци достављају, у својим постројењима није имало активности у току којих долази до емисија загађујућих материја у ваздух, дужно је да достави Агенцији изјаву о неактивности која се односи на извештајну годину. Изјава, потписана квалификованим електронским потписом законског заступника или лица овлашћеног од стране законског заступника, се доставља у електронском облику (pdf формат фајла) на одговарајућу адресу електронске поште објављену на интернет порталу Агенције.

Подаци из ст. 1. и 2. овог члана достављају се у складу са прописом којим се уређује методологија за израду Националног и локалног регистра извора загађивања, као и методологија за врсте, начине и рокове прикупљања података.ˮ

Досадашњи ст. 2-4. постају ст. 4-6.

Члан 4.

У члану 32. став 2. мења се и гласи:

„Извештај из става 1. овог члана доставља се Агенцији као електронски документ, уносом података у информациони систем Националног регистра, у складу са прописима којима се уређује електронски документ, електронска идентификација и услуге од поверења у електронском пословању.”

После става 2. додаје се нови став 3, који гласи:

„Подаци из става 2. овог члана достављају се у складу са прописом којим се уређује методологија за израду Националног и локалног регистра извора загађивања, као и методологија за врсте, начине и рокове прикупљања података.ˮ

Досадашњи ст. 3-4. постају ст. 4-5.

Члан 5.

У члану 33. став 1. мења се и гласи:

„Извештај о оствареном броју радних часова у току извештајне године постројења за сагоревање са ограниченим веком трајања доставља се Агенцији као електронски документ, уносом података у информациони систем Националног регистра, у складу са прописима којима се уређује електронски документ, електронска идентификација и услуге од поверења у електронском пословању.”

После става 1. додаје се нови став 2, који гласи:

„Подаци из става 1. овог члана достављају се у складу са прописом којим се уређује методологија за израду Националног и локалног регистра извора загађивања, као и методологија за врсте, начине и рокове прикупљања података.ˮ

Досадашњи став 2. постаје став 3.

Члан 6.

Прилог 5. – Извештај о годишњем билансу емисија који је одштампан уз Уредбу о граничним вредностима емисија загађујућих материја у ваздух из постројења за сагоревање („Службени гласник РС”, број 6/16) и чини њен саставни део, замењује се новим Прилогом 5. – Извештај о годишњем билансу емисија, који је одштампан уз ову уредбу и чини њен саставни део.

Члан 7.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-5496/2021-2

У Београду, 1. јула 2021. године

В Л А Д А

ПРЕДСЕДНИК

Ана Брнабић, с.р.